

Disclaimer

Denne bog er skrevet med henblik på information og inspiration til personlig udvikling. Den kan ikke erstatte psykologisk, psykoterapeutisk eller medicinsk behandling.

Ved alvorlige eller vedvarende symptomer anbefales det at søge hjælp hos en kvalificeret traumeterapeut, psykolog eller læge. I nogle tilfælde kan medicinsk behandling være relevant og nødvendigt.

Bogen henvender sig til mennesker, der ønsker at forstå traumer, belastninger og gentagne mønstre i relationer, samt til fagpersoner, der arbejder med mennesker. Ved alvorlige traumer som vold, overgreb, krig eller grove omsorgssvigt vil der ofte være behov for specialiseret og vedvarende støtte, selvom mange vil kunne genkende kroppens reaktioner og reguleringsprincipper, som beskrives her.

Øvelser og refleksioner er tænkt som støtte til kropslig opmærksomhed, regulering og forståelse. De er ikke behandling og bør ikke stå alene ved vedvarende overvældelse, dissociation, selvskade, selvmordstanker eller markant funktionsnedsættelse.

Hvis reaktioner under læsningen bliver for intense eller svære at regulere alene, anbefales det at holde pause og søge professionel støtte. Heling er ikke et soloprojekt i alle livets faser. Bogen er skrevet med respekt for, at menneskers erfaringer er forskellige i omfang og tyngde, og at heling nogle gange kræver mere, end man kan gå vejen alene.




Dedikation & Tak

Til dig, der bærer smerte, uro eller gamle spor i kroppen — det, der stadig dukker op, selv længe efter livet er gået videre.

Til dig, der arbejder med mennesker, eller studerer det levende felt mellem krop, følelser og relationer — og som søger en viden, der kan mærkes, ikke kun forstås.

Denne bog er tilegnet alle, der længes efter at forstå deres eget nervesystem, møde deres historie med mere klarhed og bevæger sig med mildhed gennem det, der engang blev for svært.

Og til alle de mennesker, der har krydset min vej — klienter, kolleger, undervisere og dem, der stille har delt deres erfaringer med mig:

Tak.

Hver af jer har bidraget med en nuance, en indsigt eller en bevægelse, som har formet denne bog.

Tak til dem, der gav mig mod til at skrive, og til dem, der mindede mig om at lytte, når ordene skulle lande et øjeblik, før de kunne findes.

Tak til de hænder, hjerter og faglige fællesskaber, der gennem årene har båret, guidet og inspireret mig.

Og tak til mine nærmeste for tålmodighed, ro og kærlighed undervejs i processen.

En særlig tak til mine to børn, som hver dag har været mine vigtigste læremestre i nervesystemets sprog.

I har lært mig om regulering — både jeres egen og min — om nærvær, grænser og om at finde ro midt i det, der bevæger sig.

Det, jeg skriver om her, er også vokset frem i livet med jer.

Særlig tak til alle de mennesker, jeg har haft æren af at følge i terapirummet.

I har lært mig mere om kroppen, end nogen bog kunne.

Denne bog er formet af jer.

Denne bog blev til i samklang med mange stemmer og bevægelser.

Jeg bærer dem med mig, mens du nu bærer bogen videre.




Faglig anbefaling

Denne bog er en nænsom og fagligt velfunderet bro mellem teori og levet kropslig erfaring.

Den formidler med klarhed, hvordan traumer ikke blot forstås kognitivt, men må mødes og reguleres gennem kroppen og nervesystemet. Med respekt for tempo, tryghed og relation viser den, hvordan heling vokser frem i små, erfarede bevægelser frem for gennem vilje alene.

Et værdifuldt og sanseligt bidrag — både for mennesker med egne traumespor og for fagpersoner, der arbejder med kropsligt forankret udvikling og regulering.

Malene Schiøtz

Traume- og psykoterapeut MPF

Institutleder, KerneDynamisk Praksis




Forord

Denne bog skal ikke kun læses — den skal mærkes.

Ordene er ikke skrevet for at blive forstået med hovedet alene, men for at vække noget i kroppen — et åndedræt, et suk, en genkendelse. Heling begynder ikke i forståelsen, men i oplevelsen af at vende hjem til sig selv.

Bogen har ingen rigtig begyndelse og ingen ende. Du kan åbne den hvor som helst og finde noget, der taler til dig netop dér.

Hvert afsnit er en invitation til en stille opdagelse — en lille samtale mellem dig og din krop.

En pause. Et sted at lande.

Jeg har skrevet denne bog ud fra mange års erfaring som psykoterapeut og i mødet med mennesker, der har lært mig, hvordan kroppen taler, beskytter og forsøger at hele.

Og jeg har skrevet den som én, der selv har gået vejen gennem kroppen — fra mange år med vedvarende smerte til en frigørelse, der opstod, da mit nervesystem i tryghed kunne give slip på det, det så længe havde holdt fast i.

Denne bog er ikke skrevet fra et neutralt sted, men fra levet erfaring af, hvordan kroppen finder vejen hjem, når betingelserne er til stede.

Bogen udspringer derfor ikke af teori alene, men af den viden, kroppen igen og igen viser os, når vi lytter længe nok.

Når jeg skriver, at kroppen aldrig har glemt vejen hjem, handler det om den evne, vi alle bærer i os:

evnen til at regulere, hele og finde tilbage til balance.

Kroppen har gjort det hele livet — efter sygdom, smerte, chok og tab.

Når vi har været i overlevelse for længe, mister vi tilliden til kroppens rytme.

Vi forsøger at styre og forstå os fri, i stedet for at give plads til den bevægelse, der allerede er i gang under overfladen.

Traume er ikke kun en diagnose. Det er en bevægelse i kroppen, som blev organiseret omkring overlevelse — og som endnu ikke har fået lov at opdatere sin forventning om fare.

Heling handler derfor ikke om at fikse noget, men om at lade bevægelsen finde sin vej igen — langsomt, gennem sansning, kontakt og nærvær.

Dit nervesystem er ikke din fjende.

Det er din beskytter.

Det arbejder hele tiden for at regulere puls, rytme og indre balance.

Se det som, at hjernen er horisonten.

Kroppen er landet —

vinden er åndedrættet.

Når stormen lægger sig, kan noget begynde at gro igen.

Denne bog kan læses fra ende til anden eller åbnes dér, hvor noget i kroppen kalder på opmærksomhed.

Lad ordene lande langsomt.

Lad kroppen vise tempoet.

Heling er ikke en præstation.

Det er en bevægelse.

Nogle kapitler kan vække mere, end du forventer.

Hvis du mærker uro, overvældelse eller afkobling, så hold pause, mærk tyngde i underlaget ved fødder eller sæde og vend tilbage i dit eget tempo — eventuelt sammen med en, du er tryg ved.

Tempo, pauser og behov for støtte er en del af læsningen og beskrives nærmere senere i bogen.

Denne bog kan åbne døre, men vejen igennem dem skal gås med omsorg og støtte, når det er nødvendigt.




Læsevejledning

Denne bog er skrevet, så du kan møde den i dit eget tempo.

Nogle læser den fra start til slut. Andre åbner et kapitel, når noget i kroppen kalder på opmærksomhed. Begge dele er lige rigtige.

Du behøver ikke forstå eller huske alt for at læse videre. Hvis noget berører dig, så hold pause.

Lad ordene lande, og mærk, hvad kroppen gør.

Bogen indeholder faglige begreber, som uddybes i ordlisten bagerst. Du kan slå dem op, hvis du vil — eller lade dem stå og fortsætte læsningen.

Øvelserne i bogen er milde invitationer til opmærksomhed og sansning. De er ikke behandling og kan ikke erstatte professionel traumeterapi. Du kan altid stoppe, justere tempoet eller springe en øvelse over.

Kroppen bestemmer.

Hvis du oplever overvældelse, uro, følelsesløshed eller indre afkobling, så hold pause og vend først tilbage, når kroppen har fundet ro.

Ved behov kan det være hjælpsomt at læse sammen med en person, du er tryg ved. Denne bog erstatter ikke professionel behandling, men kan støtte forståelse, kropslig opmærksomhed og refleksion — alene eller som supplement til et terapeutisk forløb.

Heling sker ikke i hast, men i nærvær.




Om bogens faglige ståsted og tilgang

Denne bog hviler på en forståelse af traumer som kroppens og nervesystemets måder at beskytte sig på, når noget bliver for meget. Når belastningen overstiger det, der kan rummes, gør kroppen det, den kan, for at holde sammen. Spænding, uro, afkobling og gentagne mønstre er ikke tegn på svaghed, men spor af noget, der engang var nødvendigt.

Derfor henvender bogen sig også til mennesker, som ikke nødvendigvis passer ind i en diagnose, men som lever med en fornemmelse af aldrig helt at være i ro.

Med en krop, der er på vagt. Med noget, der gentager sig — i relationer, i reaktioner, i kroppen.

Bogen er ikke skrevet som en manual.

Og den er ikke tænkt som en behandlingsvejledning.

Den kan ikke — og skal ikke — erstatte psykologisk, psykoterapeutisk eller medicinsk behandling.

Den er skrevet som en kropslig og erfaringsbaseret indføring i regulering, sansning og kontakt.

Som et supplement. Som støtte til forståelse, egenomsorg og en langsom genopbygning af indre sammenhæng.

For nogle vil professionel behandling være nødvendig og hjælpsom som en del af den samlede vej.

Min egen erfaring med Somatic Experiencing — både som klient og som praktiker — har haft afgørende betydning for bogens tilgang. Det var gennem min egen kropslige proces, efter mange års søgen efter lindring, at det blev tydeligt for mig, at heling sjældent sker gennem indsigt alene. Den sker, når kroppen ikke længere styres af en gammel forventning om fare, men får lov at reorganisere sig i retning af tryghed.

Den forståelse genfinder jeg igen og igen i arbejdet med mennesker.

Der findes mange veje i arbejdet med traumer. For nogle er traumefokuseret kognitiv terapi, EMDR eller andre evidensbaserede tilgange hjælpsomme. For andre er kropsbaseret arbejde den primære indgang — eller et nødvendigt supplement til samtaleterapi eller medicinsk behandling. Det afgørende er ikke metoden i sig selv, men om den støtte, man modtager, opleves som meningsfuld, tryg og bæredygtig over tid.

Tilgangen i denne bog tager udgangspunkt i, at forandring ikke primært opstår gennem forståelse alene. Den opstår gennem erfarede kropslige processer, hvor nervesystemet gradvist genfinder fleksibilitet, rytme og kontakt. Regulering ses ikke som noget, man kan beslutte sig til, men som noget, der udvikles over tid — i samspillet mellem sansning, opmærksomhed og relation.

Bogen er inspireret af traumeorienteret psykoterapi og kropsbaserede forståelser af menneskelig regulering og udvikling. Centralt står Somatic Experiencing udviklet af Peter A. Levine, som peger på betydningen af gradvis aktivering og reorganisering af biologiske beskyttelsesreaktioner Arbejdet bygger på en forståelse af, at nervesystemet formes i samspil med erfaring, og at heling sker gennem nænsom differentiering, kropslig opmærksomhed og fleksibel regulering over tid.

Tidligere traumeteoretiske modeller, herunder den polyvagale teori, har haft indflydelse på traumefeltets kliniske udvikling. Denne bog anvender imidlertid ikke polyvagale begreber som primær forklaringsramme.

Den neurovidenskabelige forståelse læner sig primært mod nyere affektiv neurovidenskab, interoceptiv forskning og relationel regulering (Schore).

Vagusnerven er én kranienerve med udspring i hjernestammen og flere kerneområder, og langt størstedelen af dens fibre (anslået 80 %) er afferente.

Det betyder, at den løbende formidler information om kroppens indre tilstand til hjernen og indgår i den samlede regulering mellem hjerne og krop.

Social orientering og engagement forstås i denne sammenhæng ikke som et særskilt “vagalt system”, men som en kompleks og dynamisk hjernetilstand, der opstår i samspillet mellem interoception, relationel erfaring, kontekst og hjernens forudsigende regulering. Nervesystemets organisering betragtes således som et levende og kontinuerligt samspil mellem krop, hjerne, sansning og omgivelser — formet af erfaring og i stand til at ændre sig.

Deep Containment® (Lillethorup, 2026) beskrives i denne bog som en integrativ, klinisk metode under udvikling, forankret i kropsorienteret traumearbejde, relationel regulering og interoceptiv sansning.

Metoden fungerer som en gennemgående klinisk ramme, hvor regulering forstås som gradvis opbygning af indre og relationel bæreevne gennem tryg kontakt, sansning og kapacitetsudvidelse i et tempo, nervesystemet kan integrere. Metoden udfoldes ikke som en manualiseret teknik, men ligger implicit i bogens samlede tilgang, hvor tempo, relationel forankring, sansning og gradvis kapacitetsopbygning udgør det bærende terapeutiske princip.

Deep Containment forstås således ikke som en isoleret teknik, men som en integrativ metode til anvendelse i psykoterapeutisk praksis, særligt i arbejdet med traumer, regulering og relationel bæreevne.

Forståelsen er videre forankret i tilknytningsteori (John Bowlby) samt i udviklingspsykologisk og affektiv neurovidenskabelig forskning, herunder arbejdet af Allan Schore og Ruth Feldman, som viser, hvordan regulering, affekt og følelsesmæssig organisering formes i relation — igen og igen, over tid.

Bogen trækker desuden på NeuroAffective Relational Model (NARM, Laurence Heller) og Compassionate Inquiry (Gabor Maté), som begge bidrager med forståelser af, hvordan tidlige belastninger kan præge selvoplevelse, relationelle strategier og måden, symptomer giver mening på.

Endelig inddrages nyere affektiv neurovidenskab, herunder Lisa Feldman Barretts arbejde med emotion som noget, der formes i samspillet mellem krop, erfaring og kontekst, samt traumeforskning repræsenteret ved Bessel van der Kolk, der har bidraget til forståelsen af, hvordan overvældende erfaringer kan sætte sig kropsligt og påvirke regulering, hukommelse og relationer Samlet set bygger bogen på en integreret forståelse, hvor krop, relation, affekt og mening ses som uløseligt forbundne. Heling forstås her ikke som et mål, der skal nås, men som en gradvis genoprettelse af regulering, kontakt og indre sammenhæng.

Hvor der henvises til fysiologiske eller neurobiologiske modeller, sker det med bevidsthed om, at forskningen på flere områder fortsat er under udvikling.

Begreberne bruges som forståelsesrammer — ikke som endelige forklaringer.

Bogen beskriver ikke én metode, men et fælles fagligt ståsted. Et sted, hvor regulering, relation og sansning hænger sammen. Hvor heling ikke fremtvinges gennem vilje eller indsigt alene, men opstår gennem gentagne erfaringer af sikkerhed, kontakt og bevægelse — i et tempo, kroppen kan bære.

Nogle mennesker kommer med erfaringer, hvor kroppen i årevis har måttet holde sammen på meget.

Her er tempoet ofte langsommere. Reaktionerne stærkere. Pauserne vigtigere.

Denne bog er skrevet med respekt for netop det og inviterer til nænsom udforskning frem for præstation — trin for trin, i et menneskeligt tempo.




Når det er vigtigt at søge støtte

Der findes situationer, hvor det er vigtigt ikke at stå alene, men at søge støtte hos en kvalificeret fagperson. Det gælder især, hvis dine reaktioner bliver ved, forstærkes eller begynder at begrænse dit liv.

Det kan være relevant at søge hjælp hos en terapeut eller psykolog, hvis du oplever:


	Vedvarende frys, kollaps eller følelsesløshed

	Tilbagevendende flashbacks eller overvældelse

	Stærk skam eller selvbebrejdelse

	Vanskeligheder med at mærke grænser eller behov

	Oplevelser af ikke at være til stede i dig selv

	Tanker om ikke at ville være her


I nogle tilfælde er det også vigtigt at søge lægelig eller psykiatrisk vurdering, særligt hvis du oplever:


	Vedvarende søvnforstyrrelser, alvorlig angst eller depressive symptomer

	Tanker om selvskade eller selvmord

	Markante ændringer i funktion, energi eller virkelighedsoplevelse


At søge hjælp er ikke et tegn på svaghed, men et udtryk for omsorg og ansvarlighed. Forandring sker ofte i relation — i et rum, hvor det, der er svært, kan blive mødt med faglighed, tålmodighed og menneskelig nærhed




Indholdsfortegnelse


	DEL 1 — Kroppens sprog

	1. Når kroppen husker før du gør

	2. Kroppen som vej

	3. Sanserne — porten til nuet

	4. Sanser og tanker

	5. Når hjerne og krop taler sammen

	6. Fascia

	7. Kroppens indre rytme

	8. Åndedrættet

	DEL 2 — Traumets natur

	9. Hvad er et traume?

	10. Overlevelsesreaktioner

	11. Orientering & desorientering

	12. Overaktivering og nedlukning

	13. Overkobling og underkobling

	14. Chok & immobilisering

	15. Når kroppen siger nej

	16. Når tryghed føles farlig

	17. Kropslig afgrænsning

	18. Skam

	19. Skyld og kontrol

	20. Frys, afkobling og kollaps



	21. Overtilpasning & pleaser-adfærd

	22. Sorg

	23. Når kroppen ligger højt eller lavt

	DEL 3 — Helingens bevægelse

	24. Kroppens bevægelse

	25. Traume

	26. Aggression

	27. Pendulering

	28. Titrering

	29. Tårer

	30. Hjertets rytme og åndedrættets bevægelse

	31. Sang

	32. Naturens rytme i nervesystemet

	33. Når kroppen begynder at stole på roen igen

	DEL 4 — Relationer og resonans

	34. Når vi mærker hinanden

	35. Når kærlighed vækker gamle sår

	36. Grænser

	37. Spejling og projektion

	38. Sårbarhedens styrke

	39. Tryg tilknytning

	DEL 5 — Kroppens praksis og liv

	40. Ritualer og regulering

	41. At møde barnet i kroppen



	42. Mikroforandringer

	43. At leve fra et reguleret sted

	44. Kroppen som tempel

	45. Når støtte udefra er nødvendig

	Faglig ramme

	Epilog — Når du tager det næste skridt

	Ordliste — fagbegreber (A—Å)

	Litteratur og faglig inspiration

	Om forfatteren






Tryghed er ikke noget, der skal forstås.

Tryghed er noget, der bliver mærket.




DEL 1 — Kroppens sprog

Hvor det hele begynder

Her lærer du kroppen at kende, i lyset af traumer.

Kroppen taler — også når ordene forstummer. Den registrerer, før tanken fortolker, og den viser vej gennem åndedræt, puls, spænding og bevægelse.

Krop og sind arbejder ikke adskilt.

Kroppen sanser verden gennem rytme, temperatur, impuls og kontakt, og disse signaler vækker de følelser og tanker, du senere sætter ord på.

At forstå kroppen er ikke at analysere den, men at lytte til dens sprog — til bevægelsen, til stilheden, til det, der trækker sig sammen, og til det, der åbner.

I denne del nærmer vi os kroppen som den er i sin grundform: ikke som problem eller historie, men som et levende system i konstant bevægelse.

Her lærer du at genkende kroppens signaler som intelligens, ikke som forstyrrelse.

Som pejlemærker, ikke symptomer.

Kroppen husker, men den fortæller først sin historie senere.

Her begynder vi blot med at lytte.




1. Når kroppen husker før du gør

At forstå kroppens loyalitet

Indledning

Lyden i rummet ændrer sig en anelse. En dør lukker en smule for hårdt, og noget under huden trækker sig sammen.

Hænderne stivner i skødet, brystet holder vejret en brøkdel af et øjeblik, og energien samler sig i benene, klar til at rejse sig.

Du ved måske, at du er tryg, og alligevel drejer kroppen sig væk, som om den genkender noget.

Bevægelsen starter, før tanken når frem — et gammelt mønster, der stadig gør sit arbejde.

Det er ikke dramatik.

Det er kroppen, længe efter at tanken er gået videre.


Essens — forståelsen

Traumer lagres ikke først og fremmest som fortællinger, men som reguleringsmønstre i nervesystemet — som spor i åndedræt, muskeltonus og indre beredskab.

Det er kropslig hukommelse — ikke ord og billeder, men spænding, rytme og forventning i kroppen.

Når nutiden minder om det, der engang var overvældende, aktiveres sporene uden din vilje. Ikke for at pine dig, men for at beskytte dig.

Et traume er sjældent selve hændelsen, men den måde kroppen organiserede sig på omkring overlevelse. Problemet opstår, når denne organisering fortsætter, efter faren er forbi.

Heling begynder, når nervesystemet — i en oplevet tryg relation eller fra en indre tryg base — får nye erfaringer, der gør det muligt at opdatere sin forventning om fare.


En lille fortælling

Vita hører nøglen dreje i låsen, og med det samme stivner hendes krop. Blikket går i stå, og en kølig fornemmelse løber ned langs rygsøjlen uden varsel.

For få øjeblikke siden stod hun i haven med solen som en varm hånd mod kinden, blomster i hænderne og en stille nynnen fra fuglenes sang om sig. Nu står hun fastfrosset i en ubevægelig stilhed — som om noget gammelt i hende er blevet vækket på et splitsekund.

Hendes partner træder ind ad døren, og hun ser på ham med det stivnede blik. Hun forstår ikke, hvorfor kroppen reagerer sådan.

Først langt senere bliver det tydeligt:

Reaktionen handlede ikke om manden foran hende, men om en anden dør, en anden nøgle, i et andet rum, for mange år siden, da hendes stedfar trådte ind.

Det var ikke tanken, der huskede.

Det var kroppen.

Hvis du under læsningen mærker stærk uro, overvældelse eller genkendelse, kan det være hjælpsomt at søge støtte hos en kvalificeret fagperson.

Nogle processer har brug for at blive holdt i relation og i et tempo, der føles trygt.


Øvelse — Mød kroppens første reaktion

Denne øvelse er en invitation — uden pres. Start i et neutralt eller trygt sted i kroppen. Hold pauser, justér eller stop, hvis kroppen siger fra.

Sæt dig et sted, hvor du kan sidde uden at holde dig selv oppe.

Lad hænderne hvile, og mærk vægten falde ned mod underlaget.

Ret ikke noget på åndedrættet;

lad det være, som det er.

Læg mærke til det første, kroppen gør.

Måske spænder den til,

måske åbner den en anelse,

måske kommer der et suk, du ikke besluttede.

Lad reaktionen få lov at være uforstyrret.

Bliv i det nogle åndedrag.

Ikke for at ændre noget —

men for at mærke det, der allerede sker.


Samtale med dig selv


	Hvornår reagerer din krop hurtigere end tanken?

	Hvilke gamle strategier gentager kroppen for at beskytte dig?

	Hjælper din reaktion dig i nuet — eller gentager den et gammelt mønster?


Der findes ikke rigtige svar. Spørgsmålene er kun tænkt som støtte til at orientere dig — ikke til at vurdere dig.


Integration — Når kroppen bliver din allierede

Når du ophører med at bekæmpe din reaktion, kan kroppen endelig slippe sit greb.

Det, der føles som uro, kan vise sig at være en beskyttelse, der stadig arbejder ud fra gamle betingelser.

Når kroppen mærker, at du lytter, begynder den at stole på, at den ikke står alene.

Når du begynder at stole på kroppen, begynder kroppen at stole på dig.

Tag et øjeblik, før du læser videre.


Faglig note

Kroppen registrerer verden, før tanken når at forstå den. Før vi genkender, husker eller forklarer, har nervesystemet allerede justeret puls, spænding og opmærksomhed. Denne løbende, ubevidste vurdering af sikkerhed, relevans og kropslig tilstand er beskrevet i neurovidenskaben som automatiske regulerings- og interoceptive processer, der organiserer organismens respons i øjeblikket (Craig).

Den implicitte hukommelse farver derefter oplevelsen med genkendelse og forventning. Når nuværende sansninger minder om tidligere belastninger, kan kroppen reagere, som om faren stadig er til stede. I traumeforståelsen beskrives dette som aktivering, der er blevet stående i kroppen — mønstre af spænding, åndedræt og beredskab, der fortsat organiserer sig omkring tidligere erfaringer snarere end den aktuelle situation (Levine; van der Kolk).

Regulering opstår, når kroppen får nye erfaringer af sikkerhed gennem rytme, bevægelse og kontakt. Over tid kan beredskabet justeres, og forskellen mellem fortid og nutid bliver sanselig og mærkbar (Schore). Under spændingen ligger en beskyttelse, der engang var nødvendig — og under beskyttelsen findes den bevægelse, som igen kan få lov til at folde sig ud.

Kroppen skal ikke repareres, men mødes.





Kolofon

Den automatiserede analyse af et værk med henblik på at indhente oplysninger, især om mønstre, tendenser og sammenhænge ("Text and Datamining") er forbudt.

